47. ΑΠΟΦΑΣΙΣ ΥΠΟΥΡΓΟΥ ΕΘΝ. ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ. Φ.001/1/130532 π.ε της 21/23 Ιαν.  1974 (ΦΕΚ Β' 60) Περί της Ριζαρείου Σχολής και της Ανωτέρας Ιερατικής Σχολής Αθηνών. Έχοντες υπ' όψει : 1)Την παρ. 1 του άρθρ. 1 του Ν.Δ. 876/1971 «περί υπαγωγής της Δημοσίας Εκκλησιαστικής Εκπαιδεύσεως εις την Εκκλησίαν της Ελλάδος και άλλων τινών συναφών διατάξεων» (ΦΕΚ 95/1971, τεύχ. Α'). 2)Την υπ' αριθ. 1952/1972 απόφασιν του Συμβουλίου της Επικρατείας δι' ης ηκυρώθη η υπ' αριθ. 77341/2.7.1971 ημετέρα απόφασις, καθ' ο μέρος αφορά την Ριζάρειον Σχολήν και το παρ' αυτή λειτουργούν Ανώτερον Εκκλησιαστικόν Φροντιστήριον (νυν Ανωτέραν Ιερατικήν Σχολήν Αθηνών). 3)Τας διατάξεις της Διαθήκης του Ιδρυτού της Ριζαρείου Εκκλησιαστικής Σχολής. 4)Την παρ. 4 του άρθρ. 3 του Ν.Δ. 1/73 και 5)Την εν τω υπ' αριθ. 5866/2793/19.12.1973 εγγράφω της Ιεράς Συνόδου της Εκκλησίας της Ελλάδος διατυπουμένην γνώμην αυτής, αποφασίζομεν : Το Ίδρυμα της Ριζαρείου Εκκλησιαστικής Σχολής τελούν υπό ειδικόν Νομικόν καθεστώς απολαμβάνει την οίαν αυτοτέλειαν και αυτοδιοίκησιν παρέχουν αυτώ αι διατάξεις της διεπούσης αυτώ διαθήκης του Ιδρυτού και αι κείμεναι διατάξεις. Η Ριζάρειος Εκκλησιαστική Σχολή και η Ανωτέρα Ιερατική Σχολή Αθηνών ως προς το εκπαιδευτικόν αυτών έργον ακολουθούν τας υπό της Εκκλησίας της Ελλάδος καθοριζομένας εκάστοτε διατάξεις περί ασκήσεως της Εκκλησιαστικής Παιδείας. Κατά τα λοιπά αι εν λόγω Σχολαί διοικούνται συμφώνως προς τας προϊσχυούσας του Ν.Δ. 876/1971 (ανωτ. αριθ. 28) διατάξεις και ειδικώτερον: 1.Οι Διευθυνταί και το διδακτικόν προσωπικόν της Ριζαρείου Σχολής, ως και της Ανωτέρας Ιερατικής Σχολής Αθηνών, διορίζεται ή μετατάσσεται ή μετατίθεται εκ σχολείων της Μέσης ή Εκκλησιαστικής Εκπαιδεύσεως, προτάσει του Πολυμελούς Συμβουλίου της Ρ.Ε.Σ. και εγκρίσει της Ιεράς Συνόδου της Εκκλησίας της Ελλάδος υφ' ημών. 2.Το Διοικητικόν, Βοηθητικόν και Υπηρετικόν Προσωπικόν το κεκτημένον δημοσιοϋπαλληλικήν ιδιότητα των ως άνω Σχολών διορίζεται ή μετατάσσεται εκ της Μέσης Εκπαιδεύσεως ή άλλης τινός Δημοσίας Υπηρεσίας, προτάσει του Πολυμελούς Συμβουλίου της Ρ.Ε.Σ. υφ' ημών. 3.Πάσα μεταβολή της καταστάσεως των Διευθυντών, του διδακτικού και λοιπού ως άνω προσωπικού των αυτών Σχολών ενεργείται υφ' ημών συμφώνως προς τας ανωτέρω και εκάστοτε ισχύοντα και δια τους λοιπούς εκπαιδευτικούς λειτουργούς και το λοιπόν διοικητικόν και υπηρεσιακόν προσωπικόν της Εκκλησιαστικής Παιδείας. 4.Κατά την ως άνω εν περιπτ. 2 της παρούσης οριζομένην διαδικασίαν δύναται να ανατίθεται η διδασκαλία μαθημάτων εις τας περί ων πρόκειται Σχολάς εις ομοτίμους ή εν ενεργεία καθηγητάς της Θεολογικής και Φιλοσοφικής Σχολής του Πανεπιστημίου Αθηνών, συμφώνως ταις διατάξεσι της Διαθήκης του Ιδρυτού της Ριζαρείου Σχολής. Η προκαλουμένη εκ της ανωτέρω αναθέσεως διδασκαλίας μαθημάτων δαπάνη βαρύνει την Ριζάρειον Σχολήν, η δε προς τούτο ωριαία αποζημίωσις καθορίζεται υπό του Πολυμελούς Συμβουλίου της Ριζαρείου Εκκλησιαστικής Σχολής τηρουμένων των νομίμων διατάξεων. 5.Αι ως άνω Σχολαί διατηρούν την υφισταμένην δι' αυτάς σφραγίδα, τροποποιουμένης της ενδείξεως ταύτης, της αναφερομένης εις την ονομασίαν της Σχολής, μόνον δια της προσθήκης εν αρχή ταύτης της λέξεως "Ριζάρειος". 6.Τα έξοδα συντηρήσεως των οικοτρόφων και της καθόλου λειτουργίας της Ριζαρείου Σχολής και της Ανωτέρας Ιερατικής Σχολής Αθηνών, ως και αι δαπάναι μισθοδοσίας των βάσει των διατάξεων της παρούσης αποφάσεως διορισθησομένων Διευθυντών του διδακτικού και λοιπού προσωπικού αυτών βαρύνουσι την Ριζάρειον Σχολήν. 7.Η ισχύς της παρούσης άρχεται από της δημοσιεύσεώς της εις την Εφημερίδα της Κυβερνήσεως καταργουμένων άμα τη δημοσιεύσει ταύτης των υπ' αριθ. 88812/4.9.1972 και 89781/ 97056/4.9.1972 ημετέρων αποφάσεων. 